Wia jo bereits im letschta Bricht erwähnt hemmers jo bis uf Kununurra gschafft gha. Und miar sind denn au noch zwei verregnata und au im Bus eher füachta Nächt uf Katherine ufbrocha. Noch öppa 45km hemmer dr Karantäna Checkpoint ins  Northern Territory passiart und nomol noch öppa 2 km simmer vorama Wasserloch gstanda. Jo guat probiara kömmers jo mol. Obwohls öppa 300m Wasser gsi sind. Also natürlich in dr Längi und nit in dr Tüüfi. Aber leider hemmers nur öppa 50m gschafft bis dr Karra verreckt isch. Wohrschinlich het er biz Wasser agsoga kha. Jo guat…mitten im Wasser und denn no zmiz uf dr Stross und dr Göppel macht kei Mucks meh. Nit amol bobobobo het er meh gmacht. (Falls iar ez das bobobobo nit verstöhn kannis eu denn gern mol vormacha  wenni wieder dahai bin). Aber eba miar also in da riiisanda Fluata und nix geht mehr. Denn hemmer mol vo Gas uf Benzin umgstellt. Mol luaga viellicht hilft jo das. Und siehe da. Noch a paar Mol isch dr Motor wieder kho und miar hen im Schritttempo könna retour usafahra. Bösi Zunga behaupten, dass miar vo Krokodil nur so umzinglet gsi segendi. Aber offiziell isch das nit bestätigt. Jo guat miar hen denn das Loch wieder verloh und sind no a paar Minuta vornadra gstanda. Es isch denn eina mim 4×4 dura gfahra. De  het au huara Müah gha aber isch dura kho. De het au a Rüssel am Auto kha. Und nochher isch üs a Road Train entgega kho und het neba üs aghalta. Er het gmeint miar söllendi sofort wieder zrugg fahra. Es kämi nomol Wasser wo öppa a Meter tüüf seg. Ok miar kömmen jo nit amol dur 30cm dura. So hemmer üs wieder uf da Weg ins wunderschöna Kaff Kununurra gmacht.